b'\n_START_ARTICLE_\nJosip Pfeifer\n_START_SECTION_\n\xc5\xbdivljenje in delo\n_START_PARAGRAPH_\nJosip Pfeifer, o\xc4\x8de Henrika Pfeiferja, je v rojstnem kraju kon\xc4\x8dal 5. razredov gimnazije. V letih 1851\xe2\x88\x921853 je delal kot pisar v odvetni\xc5\xa1ki pisarni v Ljubljani, do novembra 1855 pri premogovniku v Zagorju ob Savi, do marca 1858 kot dnevni\xc4\x8dar (pisar, ki je pla\xc4\x8dan na dan) ter do 1867 kot pripravnik pri kranjski de\xc5\xbeelni vladi v Ljubljani. Leta 1870 je postal okrajni tajnik pri okrajnem glavarstvu v Kamniku in kasneje v Litiji. Svojo izobrazbo je izpopolnjeval z zasebnim \xc5\xa1tudijem. Konec leta 1871 je bil imenovan za de\xc5\xbeelnega pisarja pri de\xc5\xbeelnem odboru v Ljubljani, leta 1884 mu je bil podeljen naslov drugega, 1894 prvega de\xc5\xbeelnega tajnika. Leta 1902 je bil upokojen z naslovom de\xc5\xbeelnega svetnika. Ves \xc4\x8das svojega slu\xc5\xbebovanja pri de\xc5\xbeelnem odboru je bil zapisnikar pri sejah de\xc5\xbeelnega zbora. Sodeloval je pri sestavi letnih poro\xc4\x8dil de\xc5\xbeelnega odbora, pripravljal gradivo za zasedanja de\xc5\xbeelnega zbora, sestavil in z zgodovinskimi podatki opremil kataster ustanov, za katere je imel de\xc5\xbeelni odbor podeljevalno pravico. Do preselitve v Kranjski de\xc5\xbeelni muzej (1887) je vodil de\xc5\xbeelni arhiv._NEWLINE_Josip Pfeifer zaslu\xc5\xbeen za ohranitev in ureditev virov doma\xc4\x8de zgodovine. Leta 1873 je sestavil Glavni register k stenografskim zapisnikom kranjskega de\xc5\xbeelnega zbora 1861-1872, 1876 je re\xc5\xa1il in uredil v zaporih biv\xc5\xa1ega policijskega ravnateljstva v Ljubljani zavr\xc5\xbeene spise vicedomskega arhiva. V letih 1877\xe2\x80\x931879 je priredil Kraj\xc4\x8devo izdajo Valvasorjeve Slave vojvodine Kranjske. Leta 1887 je za\xc4\x8del izdajati dvojezi\xc4\x8dno zbirko: Zakoni in ukazi za vojvodino Kranjsko. Nabral je zbirko, skupaj okoli 1.000 kosov, prazgodovinskih predmetov, izdelkov kranjske umetne obrti, slik in drugega gradiva, ki so po njegovi smrti pre\xc5\xa1li v de\xc5\xbeelni muzej, njegova zanimiva knji\xc5\xbenica pa se je razprodala. Nekaj let je bil tudi oskrbnik komende nem\xc5\xa1kega vite\xc5\xa1kega reda v Ljubljani ter knji\xc5\xbeni\xc4\x8dar Zgodovinskega dru\xc5\xa1tva za Kranjsko in 6 let tajnik Narodne \xc4\x8ditalnice (1876 do 1882).'